CELEX: 32005D0338
Language: fi
Date: 2005-04-14 00:00:00
Title: 2005/338/EY: Komission päätös, tehty 14 päivänä huhtikuuta 2005, ekologisista arviointiperusteista yhteisön ympäristömerkin myöntämiseksi leirintäaluepalveluille (tiedoksiannettu numerolla K(2005) 1242) (ETA:n kannalta merkityksellinen teksti)

29.4.2005   
            
            
               FI
            
            
               Euroopan unionin virallinen lehti
            
            
               L 108/67
            
         
      KOMISSION PÄÄTÖS,
   tehty 14 päivänä huhtikuuta 2005,
   ekologisista arviointiperusteista yhteisön ympäristömerkin myöntämiseksi leirintäaluepalveluille
   (tiedoksiannettu numerolla K(2005) 1242)
   (ETA:n kannalta merkityksellinen teksti)
   (2005/338/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tarkistetusta yhteisön ympäristömerkin myöntämisjärjestelmästä 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1980/2000 (1) ja erityisesti sen 6 artiklan 1 kohdan toisen alakohdan ja liitteessä V olevan 2 kohdan kuudennen alakohdan,
   on kuullut Euroopan unionin ympäristömerkintälautakuntaa,
   sekä katsoo seuraavaa:
   
               (1)
            
            
               Asetuksen (EY) N:o 1980/2000 mukaan ympäristömerkki voidaan myöntää tuotteelle, jolla on ominaisuuksia, joiden ansiosta se voi vaikuttaa merkittävästi keskeisten ympäristönäkökohtien parantamiseen.
            
         
               (2)
            
            
               Asetuksessa (EY) N:o 1980/2000 säädetään, että erityiset ympäristömerkin myöntämisperusteet, jotka perustuvat Euroopan unionin ympäristömerkintälautakunnan laatimaan myöntämisperusteita koskevaan ehdotukseen, vahvistetaan tuoteryhmittäin.
            
         
               (3)
            
            
               Leirintäaluepalvelujen tapauksessa ekologiset arviointiperusteet olisi jaettava pakollisiin arviointiperusteisiin, jotka on täytettävä kokonaisuudessaan, ja valinnaisiin arviointiperusteisiin, joista tietty osa on täytettävä.
            
         
               (4)
            
            
               Ekologisten arviointiperusteiden sekä niihin liittyvien arviointi- ja todentamisvaatimusten olisi oltava voimassa kolmen vuoden ajan.
            
         
               (5)
            
            
               Mikroyritysten, sellaisena kuin ne on määritelty pienten ja keskisuurten yritysten määritelmästä 3 päivänä huhtikuuta 1996 annetussa komission suosituksessa 96/280/EY (2), osalta on asianmukaista säätää lisäalennuksista ympäristömerkin hakemusmaksuista ja vuosimaksuista, jotta voidaan ottaa huomioon niiden rajalliset voimavarat ja erityismerkitys tässä tuoteryhmässä; lisäalennukset tulisivat niiden alennusten lisäksi, joista on säädetty asetuksessa (EY) N:o 1980/2000 ja yhteisön ympäristömerkin hakemusmaksun ja vuosimaksun vahvistamisesta 10 päivänä marraskuuta 2000 tehdyn komission päätöksen 2000/728/EY (3) 5 artiklassa.
            
         
               (6)
            
            
               Tässä päätöksessä säädetyt toimenpiteet ovat asetuksen (EY) N:o 1980/2000 17 artiklalla perustetun komitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Tuoteryhmään ”leirintäaluepalvelut” kuuluu siirrettäviä majoitusmuotoja varten varustettujen leirintäaluepaikkojen tarjoaminen määritellyllä alueella pääasiallisena palveluna maksua vastaan.
   Siihen kuuluvat myös muut vierailijoille soveltuvat yöpymismahdollisuudet sisätiloissa ja yleiset alueet yleisiä palveluja varten, mikäli niitä tarjotaan määritellyllä alueella.
   Määritellyllä alueella tarjottuihin ”leirintäaluepalveluihin” voivat myös sisältyä leirintäalueen omistajien tai johdon vastuulla olevat ateriapalvelut ja vapaa-ajantoiminnot.
   2 artikla
   Saadakseen asetuksen (EY) N:o 1980/2000 mukaisen yhteisön ympäristömerkin leirintäaluepalvelun on kuuluttava tuoteryhmään ”leirintäaluepalvelut” ja täytettävä tämän päätöksen liitteessä olevassa A osassa esitetyt ekologiset arviointiperusteet.
   Lisäksi leirintäaluepalvelun on täytettävä riittävä määrä tämän päätöksen liitteessä olevassa B osassa esitetyistä perusteista, joista kustakin saa tietyn määrän pisteitä. Leirintäaluepalvelun on saatava vähintään:
   
               a)
            
            
               16,5 pistettä pääasiallisesta palvelusta,
            
         
               b)
            
            
               20 pistettä, jos vierailijoille tarjotaan myös muita majoitusmahdollisuuksia sisätiloissa.
            
         Vaadittava vähimmäispistemäärä nousee yhdellä pisteellä, jos tarjolla on ateriapalveluja, ja yhdellä pisteellä, jos tarjolla on vapaa-ajantoimintoja.
   3 artikla
   1.   Poiketen siitä, mitä päätöksen 2000/728/EY 1 artiklan 3 kohdassa säädetään, leirintäaluepalvelujen ympäristömerkkiä koskevia mikroyritysten hakemusmaksuja alennetaan 75 prosentilla; mitään muita alennuksia ei voida myöntää.
   2.   Poiketen siitä, mitä päätöksen 2000/728/EY 2 artiklan 5 kohdassa säädetään, yritysten pienin mahdollinen ympäristömerkin vuosimaksu on 100 euroa.
   3.   Leirintäaluepalvelujen vuosittainen myynti lasketaan kertomalla toimitushinta yöpymisvuorokausien määrällä ja vähentämällä saadusta tulosta 50 prosenttia. Toimitushinnaksi katsotaan keskimääräinen hinta, jonka leirintäalueen vierailija maksaa yöpymisestä, ja siihen sisältyvät kaikki palvelut, joista ei peritä erillistä maksua. Tuoteryhmään sovelletaan päätöksen 2000/728/EY 2 artiklassa säädettyjä alennuksia vuosimaksun vähimmäismäärään.
   4.   Tässä päätöksessä mikroyrityksillä tarkoitetaan 3 päivänä huhtikuuta 1996 tehdyn komission suosituksen 96/280/EY määritelmän mukaisia mikroyrityksiä.
   4 artikla
   Hallinnollisia tarkoituksia varten tuoteryhmälle ”leirintäaluepalvelut” annetaan tunnusnumero ”26”.
   5 artikla
   Tuoteryhmään ”leirintäaluepalvelut” sovellettavat ekologiset arviointiperusteet sekä niihin liittyvät arviointi- ja todentamisvaatimukset ovat voimassa kolme vuotta tämän päätöksen tiedoksiantamisesta.
   6 artikla
   Tämä päätös on osoitettu kaikille jäsenvaltioille.
   
      Tehty Brysselissä 14 päivänä huhtikuuta 2005.
      
         
            Komission puolesta
         
         Stavros DIMAS
         
         
            Komission jäsen
         
      
   
   
      (1)  EYVL L 237, 21.9.2000, s. 1.
   
      (2)  EYVL L 107, 30.4.1996, s. 4.
   
      (3)  EYVL L 293, 22.11.2000, s. 18. Päätös sellaisena kuin se on muutettuna päätöksellä 2003/393/EY (EUVL L 135, 3.6.2003, s. 31).
   
      LIITE
      YLEISET PERIAATTEET
      Arviointiperusteiden tavoitteet
      Arviointiperusteiden avulla pyritään vähentämään tärkeimpiä ympäristövaikutuksia palvelun elinkaaren kolmessa vaiheessa (hankinnat, palvelun tarjoaminen, jätteet). Erityisesti niiden avulla pyritään:
      
                  —
               
               
                  vähentämään energiankulutusta,
               
            
                  —
               
               
                  vähentämään vedenkulutusta,
               
            
                  —
               
               
                  vähentämään jätteen syntymistä,
               
            
                  —
               
               
                  suosimaan uusiutuvien energialähteiden ja ympäristölle vähemmän vaarallisten aineiden käyttöä,
               
            
                  —
               
               
                  edistämään ympäristöviestintää ja -kasvatusta.
               
            Vaatimukset
      
                  —
               
               
                  Edellä olevassa 1 artiklassa tarkoitetut siirrettävät majoitusmuodot ovat esimerkiksi telttoja, matkailuperävaunuja, asunto- ja matkailuautoja. Tiloilla, jotka soveltuvat yöpymismahdollisuuden tarjoamiseen vieraille, tarkoitetaan mökkejä, vuokrattavia siirrettäviä majoitusmuotoja ja huoneistoja. Yleisillä tiloilla yleisiä palveluja varten tarkoitetaan esimerkiksi pesu- ja keittomahdollisuuksia, kauppoja ja tiedotuspalveluja.
               
            Arviointi- ja todentamisvaatimukset
      Erityiset arviointi- ja todentamisvaatimukset on ilmoitettu välittömästi kunkin osassa A ja B vahvistettavan arviointiperusteen alla.
      Tarvittaessa voidaan käyttää muita kuin kullekin vaatimukselle ilmoitettuja testimenetelmiä ja standardeja, jos hakemusten arvioinnista vastaava toimivaltainen elin hyväksyy niiden vastaavuuden.
      Kun hakijan edellytetään esittävän vakuutuksia, asiakirjoja, analyysejä, testausselosteita tai muita todisteita arviointiperusteiden noudattamisesta, nämä voivat olla peräisin hakijalta ja/tai tämän tavarantoimittajilta ja/tai näiden tavarantoimittajilta jne. aina tarpeen mukaan.
      Toimivaltaiset elimet voivat tarvittaessa pyytää esittämään todentamista tukevia asiakirjoja ja toteuttaa riippumattomia tarkastuksia.
      Toimivaltaisten viranomaisten on suoritettava tarkastuksia paikan päällä.
      Hakemusten arvioinnissa ja arviointiperusteiden noudattamisen tarkastuksessa toimivaltaisten elinten suositellaan ottavan huomioon tunnustettujen ympäristöasioiden hallintajärjestelmien kuten EU:n ympäristöasioiden hallinta- ja auditointijärjestelmä EMASin tai ISO 14001 -standardin noudattaminen.
      (Huomautus: näiden hallintojärjestelmien soveltaminen ei ole pakollista.)
      OSA A
      2 artiklan ensimmäisessä kohdassa tarkoitetut arviointiperusteet
      ENERGIA
      1.   Uusiutuvista energialähteistä tuotettu sähkö
      Vähintään 22 prosenttia sähköstä on oltava tuotettu uusiutuvista energialähteistä, siten kuin ne on määritelty sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetussa Euroopan parlamentin ja neuvoston direktiivissä 2001/77/EY (1).
      Tätä arviointiperustetta sovelletaan ainoastaan sellaisiin leirintäalueisiin, joilla on pääsy markkinoille, joilla tarjotaan uusiutuvista energialähteistä tuotettua sähköä.
      
         Arviointi ja todentaminen: Hakijan on toimitettava sähköntoimittajan antama vakuutus (tai tämän kanssa tehty sopimus), josta käy ilmi uusiutuvien energialähteiden luonne, uusiutuvista energialähteistä tuotetun sähkön prosenttiosuus toimitetusta sähköstä sekä suurin prosenttisosuus, joka voidaan toimittaa. Direktiivin 2001/77/EY mukaisesti uusiutuvilla energialähteillä tarkoitetaan uusiutuvia, muita kuin fossiilisia energialähteitä (tuuli-, aurinko-, maalämpö-, aalto- ja vuorovesienergiaa, vesivoimaa, biomassaa, kaatopaikkakaasuja, jäteveden käsittelylaitosten kaasuja ja biokaasuja).
      
      2.   Hiili ja raskas polttoöljy
      Energialähteenä ei saa käyttää raskasta polttoöljyä, jonka rikkipitoisuus on yli 0,2 prosenttia, eikä hiiltä.
      Tätä arviointiperustetta sovelletaan ainoastaan sellaisiin leirintäalueisiin, joilla on oma lämmöntuottojärjestelmä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja ilmoitettava käytetyt energialähteet.
      
      3.   Sähkölämmitys
      Vähintään 22 prosenttia yleisten alueiden, vuokrattavien majoitustilojen ja saniteettiveden lämmittämiseen käytettävästä sähköstä on oltava tuotettu uusiutuvista energialähteistä, siten kuin ne on määritelty direktiivissä 2001/77/EY.
      Tätä arviointiperustetta sovelletaan ainoastaan sellaisiin leirintäalueisiin, joilla on oma sähkölämmitysjärjestelmä ja joilla on pääsy markkinoille, joilla tarjotaan uusiutuvista energialähteistä tuotettua sähköä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja ilmoitettava lämmitykseen käytetyt energialähteet ja niiden määrä sekä toimitettava tarvittaessa käytettyjä kattiloita (lämmönkehittimiä) koskevat asiakirjat.
      
      4.   Kattilan hyötysuhde
      Ympäristömerkin voimassaoloaikana ostettujen uusien kattiloiden (lämmönkehittimien) hyötysuhteen on oltava vähintään 90 prosenttia, kun se mitataan uusien nestemäisiä tai kaasumaisia polttoaineita käyttävien kuumavesikattiloiden hyötysuhdevaatimuksista 21 päivänä toukokuuta 1992 annetun neuvoston direktiivin 92/42/ETY (2) mukaisesti tai asiaa koskevien tuotestandardien ja määräysten mukaisesti niiden kattiloiden osalta, jotka eivät kuulu kyseisen direktiivin soveltamisalaan.
      Direktiivissä 92/42/ETY määriteltyjen nestemäisiä tai kaasumaisia polttoaineita käyttävien kuumavesikattiloiden on täytettävä direktiivissä esitetyt hyötysuhdevaatimukset.
      Direktiivin 92/42/ETY soveltamisalaan kuulumattomien kattiloiden hyötysuhteen on oltava valmistajan ohjeiden ja hyötysuhdetta koskevien kansallisten ja paikallisten määräysten mukainen.
      
         Arviointi ja todentaminen: Hakijan on toimitettava kattilan myynnistä ja/tai kunnossapidosta vastaavien alan ammattilaisten laatima tekninen eritelmä, josta käy ilmi kattilan hyötysuhde. Direktiivissä 92/42/ETY hyötyteho (prosentteina ilmaistuna) määritellään kattilaveteen siirtyneen lämpömäärän suhteena polttoaineen vakiopaineisen nettolämpöarvon ja aikayksikköä kohden ilmaistun polttoaineenkulutuksen tuloon.
      
      Direktiivin 92/42/ETY 3 artiklassa direktiivin soveltamisalan ulkopuolelle jätetään seuraavat kattilat: kuumavesikattilat, joissa voidaan käyttää erilaisia polttoaineita, myös kiinteitä polttoaineita; kuuman veden tuottamiseen tarkoitetut laitteet; kattilat jotka on suunniteltu sellaisiksi, että niissä voidaan käyttää polttoaineita, joiden ominaisuudet poikkeavat merkittävästi yleisesti kaupan pidettyjen nestemäisten ja kaasumaisten polttoaineiden ominaisuuksista (teollinen jätekaasu, biokaasu jne.); liedet ja laitteet, jotka on suunniteltu pääasiassa lämmittämään tiloja, joihin ne on asennettu, ja joiden lisätehtävänä on tuottaa kuumaa vettä keskuslämmitykseen ja talouskäyttöön.
      5.   Ilmastointi
      Ympäristömerkin voimassaoloaikana ostettujen ilmastointijärjestelmien on kuuluttava vähintään energiatehokkuusluokkaan B, siten kuin se on määritelty neuvoston direktiivin 92/75/ETY täytäntöönpanemisesta kotitalouksien ilmastointilaitteiden energiamerkinnän osalta 22 päivänä maaliskuuta 2002 annetussa komission direktiivissä 2002/31/EY (3), tai niillä on oltava vastaava energiatehokkuus.
      
         Huomautus: Tätä arviointiperustetta ei sovelleta laitteisiin, joissa voidaan käyttää myös muita energialähteitä, ilmasta veteen- ja vedestä veteen -laitteisiin eikä yksiköihin, joiden jäähdytysteho on yli 12 kW.
      
         Arviointi ja todentaminen: Hakijan on toimitettava ilmastointijärjestelmän asennuksesta, myynnistä ja/tai kunnossapidosta vastaavien alan ammattilaisten laatima tekninen eritelmä.
      
      6.   Ikkunoiden eristys
      Lämmitettyjen ja/tai ilmastoitujen yleisten tilojen ja vuokrattavien majoitustilojen kaikissa ikkunoissa on oltava riittävä lämmöneristys paikalliset ilmasto-olosuhteet huomioon ottaen ja niissä on oltava riittävä äänieristys. (Tätä perustetta ei sovelleta vuokrattaviin matkailuperävaunuihin/asuntoautoihin, jos nämä eivät ole leirintäalueen johdon omistuksessa.)
      
         Arviointi ja todentaminen: Hakijan on toimitettava itse antamansa vakuutus, jos se on riittävä, tai alan ammattilaisen antama vakuutus, josta käy ilmi arviointiperusteen noudattaminen.
      
      7.   Lämmityksen ja ilmastoinnin kytkeminen pois päältä
      Jos lämmitys ja/tai ilmastointi ei kytkeydy automaattisesti pois päältä, kun ikkunat avataan, helposti vieraiden nähtävillä on oltava tiedote, jossa muistutetaan, että ikkuna(t) olisi suljettava lämmityksen tai ilmastoinnin ollessa päällä.
      Tätä arviointiperustetta sovelletaan ainoastaan sellaisiin leirintäalueisiin, joissa on lämmitys- ja/tai ilmastointijärjestelmä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava (tarvittaessa) vieraille suunnatun tiedotteen teksti.
      
      8.   Valojen sammuttaminen
      Jos vuokrattavien majoitustilojen valot eivät sammu automaattisesti, helposti vieraiden nähtävillä on oltava tiedote, jossa heitä pyydetään sammuttamaan valot poistuessaan tilasta.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja kuvattava tiedotusmenettelyt.
      
      9.   Energiatehokkaat lamput
      
                  a)
               
               
                  Vuoden sisällä hakemuksen saapumispäiväyksestä vähintään 60 prosentin kaikista leirintäalueen lampuista on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemiseksi kotitalouslamppujen energiankulutusmerkinnän osalta 27 päivänä tammikuuta 1998 annetussa komission direktiivissä 98/11/EY (4). Tätä vaatimusta ei sovelleta lamppuihin, joiden fyysiset ominaisuudet estävät niiden korvaamisen energiansäästölampuilla.
               
            
                  b)
               
               
                  Vuoden sisällä hakemuksen saapumispäiväyksestä vähintään 80 prosentin lampuista, jotka sijaitsevat tiloissa, joissa ne todennäköisesti ovat päällä yli viisi tuntia vuorokaudessa, on kuuluttava direktiivissä 98/11/EY määriteltyyn energiatehokkuusluokkaan A. Tätä vaatimusta ei sovelleta lamppuihin, joiden fyysiset ominaisuudet estävät niiden korvaamisen energiansäästölampuilla.
                  Arviointi ja todentaminen: Hakijan on annettava vakuutus tämän arviointiperusteen molempien osien noudattamisesta ja ilmoitettava käytettyjen lamppujen energiatehokkuusluokat.
               
            VESI
      10.   Vesilähde
      Leirintäalueen on ilmoitettava vesiviranomaisille halukkuudestaan vaihtaa toiseen vesilähteeseen (esim. vesijohtovesi, pintavesi), jos paikalliseen vesiensuojelusuunnitelmaan liittyvät selvitykset osoittavat, että nykyisen vesilähteen käytöllä on merkittäviä ympäristövaikutuksia.
      Tätä arviointiperustetta sovelletaan ainoastaan siinä tapauksessa, että leirintäalue ei saa vettään vesijohtoverkosta.
      
         Arviointi ja todentaminen: Hakijan on annettava tämänsisältöinen vakuutus ja toimitettava asianmukaiset asiakirjat, joihin sisältyvät paikalliseen vesiensuojeluohjelmaan liittyvien selvitysten tulokset (jos sellaisia on saatavilla), kuvaus tarvittavista toimista sekä selvitys jo toteutetuista toimista.
      
      11.   Veden virtausnopeus vesihanoissa ja suihkupäissä
      Veden virtausnopeus vesihanoissa, kylpyammeen hanoja lukuun ottamatta, ja suihkupäissä saa olla enintään 10 litraa minuutissa.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava selvitys siitä, kuinka leirintäalue täyttää tämän arviointiperusteen, ja tarvittaessa asiaa koskevat asiakirjat.
      
      12.   Vedensäästö kylpyhuoneissa ja WC-tiloissa
      Kylpyhuoneissa ja WC-tiloissa on oltava vieraiden nähtävillä riittävät tiedot siitä, kuinka he voivat auttaa leirintäaluetta säästämään vettä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava vieraille annettavat tiedot.
      
      13.   WC-tilojen roskakorit
      Kaikissa WC-tiloissa on oltava asianmukainen roskakori, ja vieraita on pyydettävä laittamaan tietyn tyyppiset jätteet roskakoriin WC-istuimen sijasta.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava vieraille annettavat tiedot.
      
      14.   Pisuaarien huuhtominen
      Kaikki pisuaarit on varustettava automaattisella (ajastettu) tai manuaalisella huuhtelulla siten, että huuhtelu ei ole jatkuvaa.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asennettuja pisuaareja koskevat asiakirjat.
      
      15.   Vuodot
      Henkilökunta on koulutettava tarkistamaan päivittäin näkyvät vuodot ja toteuttamaan tarvittavat toimet. Vieraita on pyydettävä ilmoittamaan vuodoista henkilökunnalle.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava koulutuksessa käsiteltyjä aiheita koskevat asiakirjat ja jäljennös vieraille annettavista tiedoista.
      
      16.   Istutusten ja ulkoalueiden kastelu
      Istutuksia ja ulkoalueita on tavallisesti kasteltava aamulla tai auringonlaskun jälkeen, jos se on alueellisten tai ilmasto-olosuhteiden kannalta sopivaa.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta.
      
      17.   Jäteveden käsittely
      Kaikki jätevedet on käsiteltävä.
      Jos leirintäaluetta ei voida liittää paikalliseen jäteveden puhdistamoon, sillä on oltava oma käsittelyjärjestelmä, joka täyttää asiaa koskevat paikalliset, kansalliset tai yhteisön vaatimukset. Vieraille on tiedotettava siirrettävästä majoituksesta syntyvien jätevesien asianmukaiseen käsittelyyn liittyvistä velvoitteista.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asiakirjat joko liittämisestä paikalliseen jäteveden puhdistamoon tai leirintäalueen omasta jäteveden käsittelyjärjestelmästä sekä jäteveden käsittelystä vieraille annettavat tiedot.
      
      18.   Jätevesisuunnitelma
      Leirintäalueen on selvitettävä paikallisilta viranomaisilta niiden jätevesisuunnitelma, ja jos tällainen on olemassa, leirintäalueen on noudatettava sitä.
      
         Arviointi ja todentaminen: Hakijan on toimitettava paikallisille jätevesiviranomaisille osoitettu kirje, jossa se pyytää paikallista jätevesisuunnitelmaa, sekä saatu vastaus. Jos suunnitelma on olemassa, hakijan on toimitettava asiakirjat siitä, mitä toimia on toteutettu sen noudattamiseksi.
      
      PESU- JA DESINFIOINTIAINEET
      19.   Kemiallisten käymälöiden tyhjennyspiste
      Jos leirintäalue on liitetty sakokaivoon, on kemiallisten käymälöiden jätevedet kerättävä erikseen tai muulla asianmukaisella tavalla ja käsiteltävä. Jos leirintäalue on liitetty kunnalliseen viemäriverkkoon, riittää vuotojen välttämiseksi tarkoitettu erityinen allas tai tyhjennysyksikkö.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja kaikki paikallisviranomaisten erityiset jätehuoltovaatimukset sekä kemiallista allasta koskevat asiakirjat.
      
      20.   Desinfiointiaineet
      Desinfiointiaineita saa käyttää ainoastaan kohteissa, joissa niiden käyttö on välttämätöntä lakisääteisten hygieniavaatimusten noudattamiseksi.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot siitä, missä ja milloin desinfiointiaineita on käytetty.
      
      21.   Henkilökunnan kouluttaminen pesu- ja desinfiointiaineiden käyttöön
      Henkilökunta on koulutettava olemaan ylittämättä pesu- ja desinfiointiaineiden pakkauksissa ilmoitettuja suositeltuja annoksia.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot asiaa koskevasta koulutuksesta.
      
      JÄTE
      22.   Vieraiden suorittama jätteiden lajittelu
      Vieraiden käytössä on oltava sopivat astiat, jotta vieraat voivat lajitella jätteet paikallisen tai kansallisen järjestelmän mukaisesti. Leirintäalueen eri osissa on oltava selvästi nähtävillä helposti ymmärrettävä tiedote, jossa vieraita pyydetään lajittelemaan jätteensä. Lajitteluastioiden on oltava yhtä helposti löydettävissä kuin sekajäteastioiden.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot astioista ja jäljennös kylteistä tai tiedotteista ja tiedot säiliöiden sijaintipaikoista leirintäalueella.
      
      23.   Vaaralliset jätteet
      Henkilökunnan on lajiteltava vaaralliset jätteet, jotka on lueteltu jätteistä annetun neuvoston direktiivin 75/442/ETY 1 artiklan a alakohdan mukaisen jäteluettelon laatimisesta tehdyn komission päätöksen 94/3/EY ja vaarallisista jätteistä annetun neuvoston direktiivin 91/689/ETY 1 artiklan 4 kohdan mukaisen vaarallisten jätteiden luettelon laatimisesta tehdyn neuvoston päätöksen 94/904/EY korvaamisesta 3 päivänä toukokuuta 2000 tehdyssä komission päätöksessä 2000/532/EY (5) ja sen myöhemmissä muutoksissa, ja jätteet on käsiteltävä asianmukaisesti. Tämä koskee muun muassa värijauheita, painovärejä, jäähdytyslaitteita, akkuja ja paristoja, lääkkeitä sekä rasvoja/öljyjä. Vieraille on annettava tiedot vaarallisten jätteiden oikeasta käsittelystä.
      Jos paikalliset viranomaiset eivät järjestä vaarallisten jätteiden loppukäsittelyä, hakijan on toimitettava vuosittain paikallisten viranomaisten antama vakuutus siitä, ettei vaarallisten jätteiden käsittelyjärjestelmää ole käytössä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo leirintäalueella tuotetuista vaarallisista jätteistä sekä ilmoitettava, millä tavoin jätteet käsitellään, lajitellaan ja kerätään ja kuinka niiden loppukäsittelystä huolehditaan, mukaan luettuina asiaa koskevat kolmansien osapuolten kanssa tehdyt sopimukset. Hakijan on toimitettava tarvittaessa vuosittain paikallisten viranomaisten antama vakuutus.
      
      24.   Jätteiden lajittelu
      Henkilökunnan on lajiteltava jätteet jakeisiin, joita paikalliset tai kansalliset jätehuoltolaitokset voivat käsitellä erillään. Jos paikalliset viranomaiset eivät ole järjestäneet jätteiden erillistä keräystä ja/tai käsittelyä, leirintäalueen on lähetettävä niille kirje, jossa ne ilmoittavat haluavansa lajitella jätteet ja ilmaisevat huolensa siitä, ettei erillistä keräystä ja/tai käsittelyä ole järjestetty.
      Paikallisille viranomaisille osoitettu pyyntö järjestää jätteiden erillinen keräys ja/tai käsittely on tehtävä vuosittain.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot paikallisten viranomaisten hyväksymistä eri jätejakeista ja näiden keräyksestä, lajittelusta, käsittelystä ja hävittämisestä leirintäalueella ja/tai yksityisten yritysten kanssa tehdyistä asiaa koskevista sopimuksista. Hakijan on toimitettava tarvittaessa vakuutus vuosittain paikallisille viranomaisille.
      
      25.   Jätteiden kuljetus
      Jos paikalliset jätehuoltoviranomaiset eivät kerää jätteitä leirintäalueelta tai sen läheisyydestä, majoitusliikkeen on järjestettävä jätteidensä kuljetus asianmukaiselle keräyspaikalle siten, että kuljetuksia tehdään mahdollisimman vähän.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot asianmukaisista keräyspaikoista, kuljetusjärjestelyistä ja etäisyyksistä.
      
      26.   Kertakäyttötuotteet
      Leirintäalueen omistaja ei saa asettaa vieraiden käyttöön vuokramajoituksessa tai myyntiin kaupoissa mitään seuraavista kertakäyttötuotteista, ellei laki sitä vaadi:
      Yhden annoksen tai yhden käyttökerran toalettitarvikkeet (sampoo, saippua, suihkumyssyt jne.). Jos muita kertakäyttötuotteita on käytössä, on niihin paikkoihin, joissa kertakäyttötuotteita käytetään, sijoitettava paikallisten ja kansallisten järjestelmien mukaiset jäteastiat.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot siitä, mitä kertakäyttötuotteita käytetään ja missä lainsäädännössä tätä vaaditaan, sekä kuvaus jätteidenkeräystavasta ja -järjestelmästä.
      
      MUUT PALVELUT
      27.   Tupakointikielto yleisissä tiloissa
      Yleisissä sisätiloissa on oltava savuton alue.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta.
      
      28.   Julkinen liikenne
      Helposti vieraiden ja henkilökunnan saatavilla on oltava tietoja siitä, kuinka leirintäalueelle ja muihin paikallisiin kohteisiin pääsee julkisilla liikennevälineillä. Jos sopivaa julkista liikennettä ei ole, leirintäalueen on annettava tietoja myös muista ympäristöä vähemmän kuormittavista liikennemuodoista.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava jäljennökset saatavilla olevista tiedotteista.
      
      YLEINEN HALLINTO
      Hakijat, joilla on EMAS-asetuksen mukaisesti rekisteröity ympäristöasioiden hallintajärjestelmä tai ISO 14001 -sertifikaatti, täyttävät automaattisesti jäljempänä luetellut yleistä hallintoa koskevat arviointiperusteet. Näissä tapauksissa näiden hallintoa koskevien pakollisten vaatimusten noudattaminen todennetaan EMAS-rekisteröinnillä tai ISO 14001 -sertifikaatilla.
      29.   Yleinen kunnossapito ja huolto
      Kaikki leirintäaluepalvelujen tarjonnassa käytettävät laitteet on huollettava ja pidettävä kunnossa laissa säädettyjen vaatimusten mukaisesti tai kun se on muutoin tarpeen, ja näitä töitä saa suorittaa ainoastaan pätevä henkilöstö.
      Leirintäalueen johtajan on saatava huoltoteknikon kirjallinen lausunto siitä, kuinka usein tässä arviointiperusteessa tarkoitetut laitteet on lain mukaan tarkastettava.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava luettelo laitteista ja niiden kunnossapidosta vastaavista henkilöistä tai yrityksistä.
      
      30.   Kattiloiden kunnossapito ja huolto
      
                  a)
               
               
                  Kattilat on huollettava vähintään kerran vuodessa tai useammin, jos laki sitä vaatii tai se on tarpeen. Huoltotyön suorittajan on oltava asianmukaisen pätevyyden omaava ammattihenkilö, ja työssä on noudatettava CEI-standardeja ja kansallisia standardeja, jos sellaisia sovelletaan, tai laitevalmistajan antamia ohjeita.
               
            
                  b)
               
               
                  Vähintään kerran vuodessa on testattava, että direktiivissä 92/42/ETY tai kansallisessa lainsäädännössä tai valmistajan ilmoituksessa määritellyt hyötysuhdetasot saavutetaan ja että päästöt ovat lakisääteisissä rajoissa. Jos kunnossapitotesteissä ilmenee, ettei edellä tarkoitettuja vaatimuksia täytetä, korjaavia toimia on toteutettava viipymättä.
               
            
         Arviointi ja todentaminen: Hakijan on annettava vakuutus tämän arviointiperusteen molempien osien noudattamisesta ja toimitettava kuvaus kattiloista ja niiden huolto-ohjelmasta sekä tiedot huoltotöitä suorittavista henkilöistä tai yrityksistä ja siitä, mitä kohteita huollon yhteydessä tarkastetaan.
      
      31.   Politiikan määrittely ja toimintaohjelma
      Leirintäalueen johdolla on oltava ympäristöpolitiikka, ja sen on laadittava yksinkertainen ympäristöpoliittinen kannanotto sekä yksityiskohtainen toimintaohjelma ympäristöpolitiikan toteuttamisen varmistamiseksi.
      Toimintaohjelmassa on määriteltävä ympäristönsuojelun tasoa koskevat tavoitteet energian, veden, kemikaalien ja jätteiden osalta. Tavoitteet on asetettava kahden vuoden välein, ja niissä on otettava huomioon myös osassa B olevat arviointiperusteet. Ohjelmassa on nimettävä leirintäalueen ympäristöjohtajana toimiva henkilö, joka vastaa tarvittavien toimien toteuttamisesta ja tavoitteiden saavuttamisesta. Vieraita on kehotettava esittämään huomautuksia ja valituksia, ja ne on otettava huomioon.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava jäljennös ympäristöpolitiikasta, ympäristöpoliittisesta kannanotosta ja toimintaohjelmasta sekä tiedot menettelyistä, joiden avulla vieraiden antama palaute otetaan huomioon.
      
      32.   Henkilökunnan koulutus
      Leirintäalueen on annettava henkilökunnalle tietoja ja koulutusta, kirjalliset menettelyt tai käsikirjat mukaan luettuina, jotta voidaan varmistaa ympäristötoimenpiteiden toteuttaminen ja parantaa tietämystä ympäristöä säästävästä käyttäytymisestä. Kaikille uusille työntekijöille on annettava riittävä koulutus neljän viikon kuluessa työsuhteen alkamisesta, ja koko henkilökunnalle on järjestettävä koulutusta vähintään kerran vuodessa.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot koulutusohjelmasta ja sen sisällöstä sekä siitä, keille työntekijöille on annettu minkälaista koulutusta ja milloin.
      
      33.   Vieraille annettavat tiedot
      Leirintäalueen on annettava vierailijoilleen kaikki ympäristöpolitiikkaansa koskevat tiedot, mukaan luettuina turvallisuutta ja paloturvallisuutta, toteutettuja toimia ja EU:n ympäristömerkkiä koskevat tiedot. Vieraille on tarjottava vastaanotossa aktiivisesti tietoja sekä kyselylomake, jossa nämä voivat ilmaista näkemyksensä leirintäalueen ympäristönäkökohdista. Tiedotteita, joissa vieraita pyydetään tukemaan ympäristötavoitteita, on oltava vieraiden nähtävillä etenkin yleisissä tiloissa ja vuokramajoitustiloissa.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava jäljennökset vieraille annettavista tiedoista ja ilmoitettava tavat, jolla se aikoo jakaa ja kerätä kyselylomakkeet ja siitä, miten se aikoo ottaa vastaukset huomioon.
      
      34.   Energian ja veden kulutusta koskevat tiedot
      Leirintäalueella on oltava menettelyt kokonaisenergiankulutusta (kWh), sähkönkulutusta (kWh), lämmitykseen käytetyn energian kulutusta (kWh) ja vedenkulutusta (litraa) koskevien tietojen kokoamiseksi ja seuraamiseksi.
      Tiedot on koottava kustakin saadusta laskusta tai vähintään kolmen kuukauden välein, leirintäalueen aukiolokuukausien osalta, ja ne on ilmaistava myös kulutuksena yöpymisvuorokautta ja sisäpinta-alan neliömetriä kohden. Leirintäalueen on toimitettava tiedot vuosittain hakemuksen arvioinnista vastaavalle toimivaltaiselle elimelle.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja kuvattava menettelyt. Hakijan on hakemuksen yhteydessä annettava edellä luetellut kulutustiedot vähintään kolmelta edeltävältä kuukaudelta (jos ne ovat jo saatavilla), ja tämän jälkeen annettava joka vuosi edeltävän vuoden tiedot. Asuinalueen osalta (pitkään viipyvät vieraat) yöpymisten määrä voi perustua leirintäalueen omistajan/johtajan arvioon.
      
      35.   Muiden tietojen kokoaminen
      Leirintäalueella on oltava menettelyt kemikaalien kulutusta (kiloina ja/tai litroina; ilmaistava myös, onko tuote tiiviste) ja tuotetun jätteen määrää (litroina ja/tai kiloina lajittelematonta kaatopaikkajätettä) koskevien tietojen kokoamiseksi ja seuraamiseksi.
      Tiedot on koottava vähintään kuuden kuukauden välein, ja ne on ilmaistava myös kulutuksena tai tuotoksena yöpymisvuorokautta ja sisäpinta-alan neliömetriä kohden. Leirintäalueen on toimitettava tiedot vuosittain hakemuksen arvioinnista vastaavalle toimivaltaiselle elimelle.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja kuvattava menettelyt. Hakijan on hakemuksen yhteydessä annettava edellä luetellut kulutustiedot vähintään kuudelta edeltävältä kuukaudelta (jos ne ovat jo saatavilla), ja tämän jälkeen annettava joka vuosi edeltävän vuoden tiedot. Hakijan on tarkennettava tarjotut palvelut ja ilmoitettava, onko leirintäalueella oma pesula.
      
      36.   Ympäristömerkissä olevat tiedot
      Ympäristömerkin kentässä 2 on oltava seuraava teksti:
      
                  —
               
               
                  toteutetaan energian ja veden kulutusta vähentäviä toimia,
               
            
                  —
               
               
                  toteutetaan ympäristöasioiden hallintatoimia ympäristönsuojelun tason parantamiseksi,
               
            
                  —
               
               
                  toteutetaan toimia ympäristövaikutusten rajoittamiseksi.
               
            
         Arviointi ja todentaminen: Hakijan on toimitettava mallikappale pakkauksesta merkintöineen sekä vakuutus tämän arviointiperusteen noudattamisesta.
      
      OSA B
      2 artiklan toisessa kohdassa tarkoitetut arviointiperusteet
      Kullekin tässä jaksossa vahvistettavalle arviointiperiaatteelle on määritelty pisteinä tai pisteiden osina ilmaistava arvo. Saadakseen ympäristömerkin on leirintäalueiden saatava tietty määrä pisteitä. Jos leirintäalue ei tarjoa muuta vieraille soveltuvaa majoitusta osana palveluaan, vähimmäispistemäärä on 16,5; jos se tarjoaa muuta majoitusta, vähimmäispistemäärä on 20.
      Vaadittua yhteispistemäärää korotetaan yhdellä pisteellä kustakin seuraavasta leirintäalueen hallintaan tai omistukseen kuuluvasta lisäpalvelusta: ateriapalvelut (myös aamiainen) ja vapaa-ajantoiminnot. Vapaa-ajantoimintoihin kuuluvat saunat, uima-altaat ja kaikki muut leirintäalueella sijaitsevat palvelut ja sen lähistöllä sijaitsevat palvelut, jotka eivät ole osa leirintä-aluetta, kuten vieraiden käytössä olevat puistot, metsät ja puutarhat.
      ENERGIA
      37.   Aurinko-, vesi- ja tuulisähkö (2 pistettä)
      Leirintäalueella on oltava aurinkokennojärjestelmä, paikallinen vesivoimajärjestelmä tai tuulivoimalla toimiva sähkögeneraattori, joka täyttää nyt tai tulevaisuudessa vähintään 20 prosenttia vuotuisesta kokonaisenergiankulutuksesta.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava aurinko-, vesi- tai tuulivoimajärjestelmää koskevat asiakirjat ja tiedot sen mahdollisesta ja todellisesta tehosta.
      
      38.   Uusiutuvista energialähteistä tuotettu lämpö (1,5 pistettä)
      Vähintään 50 prosenttia joko sisätilojen tai kuuman talousveden lämmittämiseen käytetystä kokonaisenergiasta on oltava tuotettu uusiutuvista energialähteistä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot sisätilojen ja veden lämmittämiseen käytetystä energiasta sekä asiakirjat, jotka osoittavat, että vähintään 50 prosenttia tästä energiasta on tuotettu uusiutuvista energialähteistä.
      
      39.   Kattilan energiatehokkuus (1 piste)
      Leirintäalueella on oltava neljän tähden kattila, siten kuin se on määritelty direktiivin 92/42/ETY 6 artiklassa.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava kattilan myynnistä ja/tai kunnossapidosta vastaavien alan ammattilaisten laatima seloste.
      
      40.   Kattilan NOx-päästöt (1,5 pistettä)
      Kattilan on kuuluttava NOx-päästöjen rajoittamista koskevan standardin EN 297 prA3 mukaiseen luokkaan 5, ja sen päästöjen on oltava alle 70 mg NOx/kWh.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava kattilan myynnistä ja/tai kunnossapidosta vastaavien alan ammattilaisten laatima seloste tai tekninen eritelmä.
      
      41.   Kaukolämpö (1 piste)
      Leirintäalueella on lämmitettävä kaukolämmöllä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asiakirjat, jotka osoittavat, että majoitusliike on liitetty kaukolämpöverkkoon.
      
      42.   Lämmön ja sähkön yhteistuotanto (1,5 pistettä)
      Kaiken saniteettitiloissa, yleisissä tiloissa ja vuokramajoitustiloissa käytettävän sähkön ja lämmön on oltava tuotettu sähkön ja lämmön yhteistuotantolaitoksessa. Jos leirintäalueella on oma lämmön ja sähkön yhteistuotantolaitos, tämän laitoksen on täytettävä 70 prosenttia lämmön ja sähkön kokonaiskulutuksesta.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava sähkön ja lämmön yhteistuotantolaitosta koskevat asiakirjat.
      
      43.   Lämpöpumppu (1,5 pistettä)
      Leirintäalueella on oltava lämmitykseen ja/tai ilmastointiin käytettävä lämpöpumppu.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava lämpöpumppua koskevat asiakirjat.
      
      44.   Lämmön talteenotto (2 pistettä)
      Leirintäalueella on oltava lämmön talteenottojärjestelmä yhdessä (1 piste) tai kahdessa (2 pistettä) seuraavista järjestelmistä: jäähdytysjärjestelmät, tuulettimet, pesukoneet, astianpesukoneet, uima-altaat, saniteettijätevesi.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava lämmön talteenottojärjestelmää koskevat asiakirjat.
      
      45.   Lämmönsäätely (1,5 pistettä)
      Kunkin yleisen tilan ja vuokramajoitustilan lämpötilaa on voitava säätää erikseen.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava lämmönsäätelyjärjestelmää koskevat asiakirjat.
      
      46.   Olemassa olevien rakennusten eristys (2 pistettä)
      Leirintäalueella sijaitsevien lämmitettyjen/ilmastoitujen rakennusten eristyksen on ylitettävä kansalliset vähimmäisvaatimukset, jotta voidaan taata energiankulutuksen merkittävä lasku.
      
         Arviointi ja todentaminen: Hakijan on toimitettava asianmukaisen energia-alan ammattilaisen antama vakuutus tämän arviointiperusteen noudattamisesta sekä eristystä ja kansallisia vähimmäisvaatimuksia koskevat asiakirjat.
      
      47.   Ilmastointi (1,5 pistettä)
      Ilmastointijärjestelmien on kuuluttava energiatehokkuusluokkaan A, siten kuin se on määritelty direktiivissä 2002/31/EY, tai niillä on oltava vastaava energiatehokkuus.
      Tätä arviointiperustetta ei sovelleta laitteisiin, joissa voidaan käyttää myös muita energianlähteitä, ilmasta veteen- ja vedestä veteen -laitteisiin, eikä yksikköihin, joiden jäähdytysteho on yli 12 kW.
      
         Arviointi ja todentaminen: Hakijan on toimitettava ilmastointijärjestelmän asennuksesta, myynnistä ja/tai kunnossapidosta vastaavien alan ammattilaisten laatima tekninen eritelmä.
      
      48.   Ilmastoinnin automaattinen kytkeytyminen pois päältä (1 piste)
      Vuokrattavien majoitustilojen ilmastoinnin on kytkeydyttävä automaattisesti pois päältä, kun ikkunat avataan.
      
         Arviointi ja todentaminen: Hakijan on toimitettava ilmastointijärjestelmän asennuksesta, myynnistä ja/tai kunnossapidosta vastaavien alan ammattilaisten laatima tekninen eritelmä.
      
      49.   Ekologisesti kestävä rakentaminen (2 pistettä)
      Leirintäalueella sijaitsevien rakennusten on oltava rakennettu ekologisesti kestävän rakentamisen periaatteiden (bioclimatic architectural principles) mukaisesti.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset asiakirjat.
      
      50.   Jääkaappien (1 piste), astianpesukoneiden (1 piste), pesukoneiden (1 piste), kuivausrumpujen (1 piste) ja toimistolaitteiden (1 piste) energiatehokkuus
      
                  a)
               
               
                  (1 piste): Kaikkien kotitalouskäyttöön tarkoitettujen jääkaappien on kuuluttava energiatehokkuusluokkaan A, A+ tai A++, siten kuin se on määritelty neuvoston direktiivin 92/75/ETY soveltamista koskevista yksityiskohtaisista säännöistä kotitalouksien sähkökäyttöisten jääkaappien, pakastimien ja näiden yhdistelmien energiankulutuksen osoittamisen osalta annetun direktiivin 94/2/EY muuttamisesta 3 päivänä heinäkuuta 2003 annetussa komission direktiivissä 2003/66/EY (6), ja kaikkien minibaarien on kuuluttava vähintään luokkaan C. Direktiiviä 2003/66/EY sovelletaan 1 päivästä heinäkuuta 2004 alkaen.
                  Arviointi ja todentaminen: Hakijan on toimitettava asiakirjat, joista käy ilmi kaikkien jääkaappien ja pakastimien sekä minibaarien energiatehokkuusluokka sekä se, mille jääkaapeille, pakastimille tai minibaareille on myönnetty ympäristömerkki.
               
            
                  b)
               
               
                  (1 piste): Kaikkien kotitalouskäyttöön tarkoitettujen astianpesukoneiden on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemisesta kotitalouksien astianpesukoneiden energiankulutuksen merkinnän osalta ja komission direktiivin 97/17/EY muuttamisesta 26 päivänä helmikuuta 1999 annetussa komission direktiivissä 1999/9/EY (7).
                  Arviointi ja todentaminen: Hakijan on toimitettava asiakirjat, joista käy ilmi kaikkien astianpesukoneiden energiatehokkuusluokka sekä se, mille laitteille on myönnetty ympäristömerkki.
                  
                     Huomautus: Astianpesukoneiden, jotka eivät kuulu direktiivin 1999/9/EY soveltamisalaan (esim. suurtalousastianpesukoneet), ei tarvitse täyttää tätä vaatimusta.
               
            
                  c)
               
               
                  (1 piste): Kaikkien kotitalouskäyttöön tarkoitettujen pesukoneiden on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemiseksi kotitalouksien pesukoneiden energiankulutuksen osoittamisen osalta ja direktiivin 95/12/EY muuttamisesta 17 päivänä joulukuuta 1996 annetussa komission direktiivissä 96/89/EY (8).
                  Arviointi ja todentaminen: Hakijan on toimitettava asiakirjat, joista käy ilmi kaikkien pesukoneiden energialuokka sekä se, mille pesukoneille on myönnetty ympäristömerkki.
                  
                     Huomautus: Pesukoneiden, jotka eivät kuulu direktiivin 96/89/EY soveltamisalaan (esim. suurtalouspesukoneet), ei tarvitse täyttää tätä vaatimusta.
               
            
                  d)
               
               
                  (1 piste): Vähintään 80 prosenttia toimistolaitteista (henkilökohtaisista tietokoneista, näytöistä, fakseista, tulostimista, skannereista ja kopiokoneista) on oltava sellaisia, että niille voidaan myöntää Energy Star -merkki, siten kuin se on määritelty toimistolaitteiden energiatehokkuutta osoittavia merkintöjä koskevasta yhteisön ohjelmasta 6 päivänä marraskuuta 2001 annetussa Euroopan parlamentin ja neuvoston asetuksessa (EY) N:o 2422/2001 (9).
                  Arviointi ja todentaminen: Hakijan on toimitettava asiakirjat, joista käy ilmi, että toimistolaitteille voidaan myöntää Energy Star -merkki, ja/tai se, mille henkilökohtaisille ja kannettaville tietokoneille on myönnetty ympäristömerkki.
               
            
                  e)
               
               
                  (1 piste): Kaikkien kuivausrumpujen on kuuluttava energiatehokkuusluokkaan A, siten kuin se on määritelty neuvoston direktiivin 92/75/ETY täytäntöönpanemiseksi kotitalouksien kuivausrumpujen energiankulutuksen osoittamisen osalta 23 päivänä toukokuuta 1995 annetussa komission direktiivissä 1995/13/EY (10).
                  Arviointi ja todentaminen: Hakijan on toimitettava asiakirjat, joista käy ilmi kaikkien kuivausrumpujen energiatehokkuusluokka sekä se, mille laitteille on myönnetty ympäristömerkki.
                  
                     Huomautus: Kuivausrumpujen, jotka eivät kuulu direktiivin 1995/13/EY soveltamisalaan (esim. suurtalouskuivausrummut), ei tarvitse täyttää tätä vaatimusta.
               
            51.   Sähkökäyttöiset käsien- ja hiustenkuivaajat, joissa on liiketunnistin (1 piste)
      Kaikkien sähkökäyttöisten käsien- ja hiustenkuivaajien on oltava varustettu liiketunnistimella tai niillä täytyy olla ISOn tyypin I mukainen ympäristömerkki.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset asiakirjat.
      
      52.   Jääkaapin sijoittaminen (1 piste)
      Keittiö-, kioski- ja liiketilajääkaapit on sijoitettava ja säädettävä energiansäästöä koskevien periaatteiden mukaisesti.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen.
      
      53.   Valojen automaattinen sammuminen vuokramajoitustiloissa (1 piste)
      Vähintään 80 prosentissa leirintäalueen vuokrattavista majoitustiloista on oltava järjestelmä, joka sammuttaa valot automaattisesti, kun vieraat poistuvat tilasta.
      
         Arviointi ja todentaminen: Hakijan on toimitettava näiden järjestelmien asennuksesta ja/tai kunnossapidosta vastaavien alan ammattilaisten laatima tekninen eritelmä.
      
      54.   Saunan ajastinvalvonta (1 piste)
      Kaikkien saunakiukaiden on oltava aikaohjattuja.
      
         Arviointi ja todentaminen: Hakijan on toimitettava näiden järjestelmien asennuksesta ja/tai kunnossapidosta vastaavien alan ammattilaisten laatima tekninen eritelmä.
      
      55.   Uima-altaiden lämmittäminen uusiutuvilla energialähteillä (1,5 pistettä)
      Uima-altaan veden lämmittämiseen käytettävän energian on oltava uusiutuvista energialähteistä saatavaa energiaa. Vähintään 50 prosenttia: 1 piste, 100 prosenttia: 1,5 pistettä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava tiedot uima-altaiden veden lämmittämiseen käytetystä energiasta sekä asiakirjat, jotka osoittavat, mikä osuus tästä energiasta on tuotettu uusiutuvista energialähteistä.
      
      56.   Ulkovalojen automaattinen sammuminen (1,5 pistettä)
      Muiden kuin turvallisuussyistä tarvittavien ulkovalojen on sammuttava automaattiseesti tietyn ajan kuluttua tai niiden on aktivoiduttava liiketunnistimen kautta.
      
         Arviointi ja todentaminen: Hakijan on toimitettava näiden järjestelmien asennuksesta ja/tai kunnossapidosta vastaavien alan ammattilaisten laatima tekninen eritelmä.
      
      VESI
      57.   Sadeveden (1,5 pistettä) ja kierrätetyn veden (1,5 pistettä) käyttö
      
                  a)
               
               
                  (1,5 pistettä): Sadevesi on kerättävä ja sitä on käytettävä muuna kuin pesu- ja juomavetenä.
                  Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat sekä asianmukaiset takuut siitä, että pesu- ja juomavesihuolto on järjestetty täysin erillään sadevedestä.
               
            
                  b)
               
               
                  (1,5 pistettä): Kierrätetty vesi on kerättävä ja sitä on käytettävä muuna kuin pesu- ja juomavetenä.
                  Arviointi ja todentaminen: Hakijan on annettava yksityiskohtainen selvitys siitä, kuinka leirintäalueet täyttävät tämän arviointiperusteen, ja toimitettava asianmukaiset todentamista tukevat asiakirjat sekä asianmukaiset takuut siitä, että pesu- ja juomavesihuolto on järjestetty täysin erillään kiertovedestä.
               
            58.   Ulkoalueiden automaattiset kastelujärjestelmät (1 piste)
      Leirintäalueella on oltava automaattinen järjestelmä, jolla voidaan optimoida ulos istutettujen kasvien/nurmikkojen kasteluajat ja veden kulutus.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      59.   Veden virtausnopeus vesihanoissa ja suihkupäissä (1,5 pistettä)
      Veden keskimääräinen virtausnopeus kaikista vesihanoissa ja suihkupäissä, kylpyammeen hanoja lukuun ottamatta, saa olla enintään 8 litraa minuutissa.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      60.   WC-istuinten huuhtelu (1,5 pistettä)
      Vähintään 80 prosenttia WC-istuimista saa kuluttaa enintään 6 litraa vettä huuhtelukertaa kohti.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      61.   Astianpesukoneiden vedenkulutus (1 piste)
      Astianpesukoneiden vedenkulutuksen (joka ilmaistaan yksikkönä W(mitattu)) on oltava pienempi tai yhtä suuri kuin jäljempänä olevassa yhtälössä määritetty kynnysarvo, kun käytetään samaa EN 50242 -testausmenetelmää ja ohjelmaa kuin komission direktiivissä 97/17/EY (11):
      W(mitattu) ≤ (0,625 × S) + 9,25,
      jossa:
      W(mitattu)= astianpesukoneen mitattu vedenkulutus litroina ohjelmaa kohti lähimpään kymmenykseen pyöristettynä,
      S= astianpesukoneen vakioastiaston koko.
      
         Arviointi ja todentaminen: Hakijan on toimitettava astianpesukoneiden valmistuksesta, myynnistä tai huollosta vastaavien alan ammattilaisten laatima tekninen seloste tai todisteet siitä, että astianpesukoneille on myönnetty yhteisön ympäristömerkki.
      
      62.   Pesukoneiden vedenkulutus (1 piste)
      Leirintäalueen asiakkaiden tai henkilökunnan käyttämät pesukoneet saavat kuluttaa enintään 12 litraa vettä pyykkikiloa kohti EN 60456:1999 -standardin mukaisesti mitattuna, kun käytetään komission direktiivissä 95/12/EY (12) tarkoitettua 60 °C:n vakiopuuvillaohjelmaa.
      
         Arviointi ja todentaminen: Hakijan on toimitettava pesukoneiden valmistuksesta, myynnistä tai huollosta vastaavien alan ammattilaisten laatima tekninen eritelmä tai todisteet siitä, että pesukoneille on myönnetty yhteisön ympäristömerkki. Leirintäalueen on toimitettava pesulapalvelujen tarjoajansa laatimat tekniset asiakirjat, jotka osoittavat sen pesukoneiden olevan tämän arviointiperusteen mukaisia.
      
      63.   Veden lämpötila ja virtaus hanoissa (1 piste)
      Vähintään 80 prosentin vesihanoista on oltava sellaisia, että ne mahdollistavat veden lämpötilan ja virtauksen tarkan ja nopean säädön.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      64.   Suihkujen ajastimet (1,5 pistettä)
      Kaikissa saniteettitilojen/yleisten tilojen suihkuissa on oltava ajastin/liiketunnistin, joka pysäyttää veden tulon tietyn ajan kuluttua tai kun suihkua ei käytetä.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      65.   Uima-altaan kate (1 piste)
      Uima-allas on peitettävä yöksi tai jos se on käyttämättä vuorokautta pidemmän ajan veden viilentymisen ehkäisemiseksi ja haihtumisen vähentämiseksi.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      66.   Jään poisto (enintään 1,5 pistettä)
      Mikäli jäänpoisto teiltä on tarpeen, on käytettävä mekaanisia keinoja tai hiekkaa/soraa, jotta leirintäalueen tiet olisivat turvallisia jäisissä/lumisissa olosuhteissa (1,5 pistettä).
      Käytettäessä kemiallista jäänpoistoa on käytettävä aineita, jotka sisältävät korkeintaan prosentin kloridi-ioneja (C1) (1 piste), tai jäänpoistajia, joille on myönnetty yhteisön ympäristömerkki taikka kansallinen tai alueellinen ISOn tyypin I ympäristömerkki (1,5 pistettä).
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      67.   Veden kovuuden ilmaiseminen (1 piste)
      Saniteettialueiden/pesukoneiden/astianpesukoneiden läheisyydessä on oltava esillä selvitys paikallisen veden kovuudesta, jotta vieraat ja henkilökunta voivat käyttää pesuaineita taloudellisemmin, tai pesuaineen automaattinen annostelujärjestelmä, joka optimoi pesuaineen käytön veden kovuuden mukaisesti.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset asiakirjat siitä, kuinka vieraille tiedotetaan.
      
      68.   Vettä säästävät pisuaarit (1,5 pistettä)
      Vähintään 50 prosentissa pisuaareista on käytettävä vedetöntä järjestelmää tai kaikissa pisuaareissa on oltava manuaalinen/sähkökäyttöinen huuhtelu, joka mahdollistaa kunkin pisuaarin huuhtelun erikseen käytön jälkeen.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset asiakirjat.
      
      69.   Kotoperäisten lajien käyttö uusissa ulkoistutuksissa (1 piste)
      Kaikkien ulkoalueille istutettavien puiden ja pensaiden on oltava kotoperäisien lajien yksilöitä.
      
         Arviointi ja todentaminen: Hakijan on annettava asianmukainen selvitys siitä, kuinka leirintäalue täyttää tämän arviointiperusteen, ja toimitettava asiantuntijan laatimat asianmukaiset todentamista tukevat asiakirjat.
      
      70.   Pyyhkeiden ja lakanoiden vaihtaminen (1 piste)
      Vieraille on tiedotettava leirintäalueen ympäristöpolitiikasta, jonka mukaan lakanat ja pyyhkeet vaihdetaan joko vieraan pyynnöstä tai ilman eri pyyntöä kerran viikossa alemman luokituksen majoitustiloissa ja kaksi kertaa viikossa korkeamman luokituksen majoitustiloissa. Tätä sovelletaan ainoastaan vuokrattaviin majoitustiloihin, joiden palveluun pyyhkeet ja/tai lakanat kuuluvat.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset asiakirjat siitä, kuinka vieraille tiedotetaan asiasta.
      
      VAARALLISET KEMIKAALIT
      71.   Pesuaineet (enintään 4 pistettä)
      Vähintään 80 painoprosenttia leirintäalueen käyttämistä käsitiskiaineista ja/tai konetiskiaineista ja/tai pyykinpesuaineista ja/tai yleispesuaineista on oltava merkitty yhteisön ympäristömerkillä tai jollain muulla ISOn tyypin I mukaisella kansallisella tai alueellisella ympäristömerkillä (1 piste kustakin yhteensä neljästä pesuaineryhmästä).
      
         Arviointi ja todentaminen: Hakijan on toimitettava tiedot ja asiakirjat (näitä tuotteita koskevat laskut mukaan luettuina), joista käyvät ilmi käytettyjen tuotteiden määrät ja niiden tuotteiden määrät, joille on myönnetty ympäristömerkki.
      
      72.   Sisämaalit ja -lakat (1 piste)
      Vähintään 50 prosenttia rakenteiden ja vuokrattavien majoitustilojen, lukuun ottamatta vuokrattavia matkailuperävaunuja ja asuntoautoja, sisämaalauksista on tehtävä sisämaaleilla ja -lakoilla, joille on myönnetty yhteisön ympäristömerkki tai jokin muu ISOn tyypin I mukainen kansallinen tai alueellinen ympäristömerkki.
      
         Arviointi ja todentaminen: Hakijan on toimitettava tiedot ja asiakirjat (näitä tuotteita koskevat laskut mukaan luettuina), joista käyvät ilmi käytettyjen tuotteiden määrät ja niiden tuotteiden määrät, joille on myönnetty ympäristömerkki.
      
      73.   Auton pesu ainoastaan erityisvarustelluilla alueilla (1 piste)
      Auton pesu ei ole sallittua, tai on sallittua ainoastaan alueilla, jotka on erityisesti varusteltu järjestelmällä, joka kerää veden ja pesuaineet ja siirtää ne viemäriverkkoon.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset todentamista tukevat asiakirjat.
      
      74.   Tuki keinotekoisten grillisytytysnesteiden vaihtoehdoille (1 piste)
      Leirintäalueen kaupoissa ei saa myydä keinotekoisia grillisytytysnesteitä, vaan näiden vaihtoehtoja, kuten rapsiöljyä tai hampputuotteita.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta.
      
      75.   Uima-altaan desinfiointiaineen annostus (1 piste)
      Uima-altaan on oltava varustettu automaattisella annostelujärjestelmällä, jonka avulla asianmukainen hygieniataso saavutetaan mahdollisimman pienellä määrällä desinfiointiainetta.
      
         Arviointi ja todentaminen: Hakijan on toimitettava automaattista annostelujärjestelmää koskevat tekniset asiakirjat.
      
      76.   Mekaaninen puhdistus (1 piste)
      Leirintäalueella on oltava tarkat menettelytavat ilman kemikaaleja tehtävää puhdistusta varten, kuten mikrokuitutuotteiden tai muiden ei-kemiallisten puhdistusmateriaalien käyttö tai muut toiminnot, joilla on vastaava vaikutus.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja tarvittaessa toimitettava asianmukaiset todentamista tukevat asiakirjat.
      
      77.   Luomupuutarhat (2 pistettä)
      Piha-alueita on hoidettava joko täysin ilman torjunta-aineita tai luonnonmukaisen maatalouden periaatteiden mukaisesti, siten kuin ne on määritelty maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetussa neuvoston asetuksessa (ETY) N:o 2092/91 (13) ja sen myöhemmissä muutoksissa, tai siten kuin ne on määritelty kansallisessa lainsäädännössä tai tunnustetuissa kansallisissa luomutuotantojärjestelmissä,
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja tarvittaessa toimitettava asianmukaiset todentamista tukevat asiakirjat.
      
      78.   Hyönteis- ja tuholaistorjunta (enintään 2 pistettä)
      Majoitustilan arkkitehtuurisella suunnittelulla ja hygieniakäytänteillä (kuten esimerkiksi paalujen päälle rakentaminen rottien sisäänpääsyn estämiseksi sekä hyttysverkkojen ja hyttysmyrkkykierukoiden käyttö) on varmistettava, että hyönteis- ja tuholaistorjunta-aineita käytetään leirintäalueella mahdollisimman vähän (1 piste).
      Jos hyönteis- ja tuholaistorjunta-aineita käytetään, on käytettävä ainoastaan asetuksessa (ETY) N:o 2092/91 mainittuja luonnonmukaisessa viljelyssä sallittuja aineita tai ISOn tyypin I mukaisen kansallisen tai alueellisen ympäristömerkin saaneita aineita (1 piste).
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja tarvittaessa toimitettava asianmukaiset todentamista tukevat asiakirjat.
      
      JÄTE
      79.   Kompostointi (enintään 3 pistettä)
      Leirintäalueen on lajiteltava biojätteet (puutarhajätteet, 2 pistettä; keittiöjätteet, 1 piste) ja varmistettava, että ne kompostoidaan paikallisviranomaisten ohjeiden mukaisesti (esim. kunnan, majoitusliikkeen tai yksityisen yrityksen toimesta).
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja tarvittaessa toimitettava asianmukaiset todentamista tukevat asiakirjat.
      
      80.   Kertakäyttöiset juomatölkit (2 pistettä)
      Kertakäyttöisiä juomatölkkejä ei saa tarjota leirintäalueen omistukseen tai suoraan hallintaan kuuluvilla alueilla, ellei sitä laissa vaadita.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja tiedot siitä, mitä kertakäyttötuotteita mahdollisesti käytetään ja missä lainsäädännössä tätä vaaditaan.
      
      81.   Aamiais-/ruokapakkaukset ja kertakulutustavarat (2 pistettä)
      Kerta-annospakkauksia ja kertakäyttökuppeja, -lautasia tai -ruokailuvälineitä ei saa käyttää aamiaisella tai ateriapalvelussa.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      82.   Rasvan ja öljyn käsittely (enintään 3 pistettä)
      Käytössä on oltava rasvanerotin, ja paistorasvat ja -öljyt ja uppopaistorasvat ja -öljyt on kerättävä ja käsiteltävä asianmukaisesti (2 pistettä). Vieraille on annettava mahdollisuus käsitellä heidän omassa käytössään ollut rasva ja öljy asianmukaisesti (1 piste).
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      83.   Pysäköintialueen vuodot (1 piste)
      Öljy- ja muut vastaavat vuodot pysäköidyistä ajoneuvoista on kerättävä ja käsiteltävä asianmukaisesti.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      84.   Käytetyt tekstiilit, huonekalut ja muut tuotteet (enintään 3 pistettä)
      Käytetyt huonekalut, tekstiilit ja muut tuotteet, kuten elektroniset laitteet, on myytävä tai annettava hyväntekeväisyyteen tai luovutettava muille järjestöille, jotka keräävät ja jakavat edelleen tällaisia tavaroita.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat näiltä järjestöiltä.
      
      MUUT PALVELUT
      85.   Leirintäalueen liikenteen rajoittaminen (1 piste)
      Kaikki leirintäalueen liikenne (vieraat ja huolto-/kuljetusajot) on rajoitettava tiettyihin aikoihin ja tietyille aluille.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      86.   Leirintäalueen yleinen liikenne (1 piste)
      Leirintäalue ei saa käyttää polttomoottoriajoneuvoja leirintäalueen kuljetus- ja huoltoajoihin.
      
         Arviointi ja todentaminen: Hakijan on annettava selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      87.   Leirintäalueen vieraille tarkoitetut työntökärryt (1 piste)
      Vieraille on annettava maksutta käyttöön työntökärryjä tai muita moottoroimattomia kuljetusvälineitä matkatavaroiden ja ostosten kuljettamiseksi alueella.
      
         Arviointi ja todentaminen: Hakijan on annettava selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      88.   Päällystämättömät pinnat
      Vähintään 90 prosenttia leirintäalueen pinta-alasta on jätettävä päällystämättä asfaltilla, sementillä tai muilla pinnoitteilla, jotka estävät maaperän asianmukaisen vedenpoiston ja tuuletuksen.
      
         Arviointi ja todentaminen: Hakijan on annettava selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      89.   Kattojen maisemointi (1,5 pistettä)
      Vähintään 50 prosenttia leirintäalueen rakennusten soveltuvista katoista (tasakatot tai matalaharjaiset katot) on peitettävä ruoholla tai istutuksilla.
      
         Arviointi ja todentaminen: Hakijan on annettava selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      90.   Ympäristöviestintä ja -kasvatus (enintään 3 pistettä)
      Leirintäalueen on tarjottava vieraille ympäristöviestintään ja -kasvatukseen liittyviä tiedotteita, joissa käsitellään paikallista biologista monimuotoisuutta, maisemaa ja luonnonsuojelutoimenpiteitä (1,5 pistettä). Vieraille tarjottaviin ajanvietepalveluihin on sisällyttävä ympäristökasvatukseen liittyviä elementtejä (1,5 pistettä).
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat.
      
      91.   Savuttomat yleiset tilat ja vuokramajoitustilat (1 piste)
      Vähintään 50 prosentin sisätiloissa sijaitsevista yleisistä tiloista ja 50 prosentin vuokrattavista majoitustiloista on oltava savuttomia.
      
         Arviointi ja todentaminen: Hakijan on ilmoitettava alueiden lukumäärä ja tyyppi sekä se, mitkä niistä ovat savuttomia.
      
      92.   Polkupyörät (1,5 pistettä)
      Vieraiden käytettävissä on oltava polkupyöriä. (Vähintään kaksi polkupyörää kutakin 50:tä leirintäaluepaikkaa ja/tai vuokramajoitusyksikköä kohden.)
      
         Arviointi ja todentaminen: Hakijan on annettava selvitys siitä, kuinka leirintäalue täyttää tämän arviointiperusteen.
      
      93.   Palautettavat tai täyttöpullot (enintään 3 pistettä)
      Leirintäalueen on tarjottava seuraavat juomat palautus-/täyttöpulloissa: virvoitusjuomat (1 piste), olut (1 piste) ja vesi (1 piste).
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava asianmukaiset todentamista tukevat asiakirjat pullojen toimittajilta.
      
      94.   Paperituotteet (enintään 2 pistettä)
      Vähintään 50 prosentin majoitusliikkeen käyttämästä WC- ja talouspaperista ja/tai toimistopaperista on oltava merkitty yhteisön ympäristömerkillä tai jollain muulla ISOn tyypin I mukaisella kansallisella tai alueellisella ympäristömerkillä (1 piste kustakin paperituoteryhmästä).
      
         Arviointi ja todentaminen: Hakijan on toimitettava tiedot ja asiakirjat (näitä tuotteita koskevat laskut mukaan luettuina), joista käyvät ilmi käytettyjen tuotteiden määrät ja niiden tuotteiden määrät, joille on myönnetty ympäristömerkki.
      
      95.   Kestokulutustavarat (enintään 3 pistettä)
      Vähintään 10 prosentin leirintäalueella ja vuokramajoitustiloissa olevista minkä tahansa tuoteryhmän kestokulutustavaroista (vuodevaatteet, pyyhkeet, pöytäliinat, henkilökohtaiset ja kannettavat tietokoneet, televisiot, vuodepatjat, huonekalut, pesukoneet, astianpesukoneet, jääkaapit, pölynimurit, kovat lattiapinnoitteet, lamput jne.) on oltava merkitty yhteisön ympäristömerkillä tai jollain muulla ISOn tyypin I mukaisella kansallisella tai alueellisella ympäristömerkillä (1 piste kustakin kestokulutustavaroiden ryhmästä, joita voi olla enintään kolme).
      
         Arviointi ja todentaminen: Hakijan on toimitettava tiedot ja asiakirjat, joista käyvät ilmi näiden tuotteiden määrät leirintäalueella ja niiden tuotteiden määrät, joille on myönnetty ympäristömerkki.
      
      96.   Paikalliset elintarviketuotteet (enintään 4,5 pistettä)
      Kullakin aterialla (1,5 pistettä), mukaan luettuna aamiainen, ja kaupassa (1,5 pistettä) on tarjottava vähintään kahta paikallista elintarviketuotetta.
      Alueella mahdollisesti esiintyvien uhanalaisten lajien, kuten tiettyjen kala- ja äyriäislajien sekä riistalihan (bushmeat) käyttö on kielletty (1,5 pistettä).
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset todentamista tukevat asiakirjat.
      
      97.   Luomuelintarvikkeet (enintään 2 pistettä)
      Vähintään kahden ruokalajin tärkeimpien raaka-aineiden (1 piste) ja neljän kaupassa myytävän tuotteen (1 piste) on oltava tuotettu asetuksessa (ETY) N:o 2092/91 määritellyillä luonnonmukaisilla menetelmillä.
      
         Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava asianmukaiset todentamista tukevat asiakirjat.
      
      YLEINEN HALLINTO
      98.   Leirintäalueen EMAS-rekisteröinti (3 pistettä) tai ISO-sertifiointi (1,5 pistettä)
      Leirintäalueen on oltava rekisteröity yhteisön ympäristöasioiden hallinta- ja auditointijärjestelmään (EMAS) (3 pistettä) tai sillä on oltava ISO 14001 -sertifikaatti (1,5 pistettä).
      
         Arviointi ja todentaminen: Hakijan on esitettävä asianmukaiset todisteet EMAS-rekisteröinnistä tai ISO 14001 -sertifioinnista.
      
      99.   Tavarantoimittajien EMAS-rekisteröinti (1,5 pistettä) tai ISO-sertifiointi (1 piste)
      Ainakin yhden leirintäalueen tärkeimmistä tavarantoimittajista tai palveluntarjoajista on oltava rekisteröity EMASiin (1,5 pistettä) tai sillä on oltava ISO 14001 -sertifikaatti (1 piste).
      
         Arviointi ja todentaminen: Hakijan on esitettävä asianmukaiset todisteet ainakin yhden tärkeän tavarantoimittajansa EMAS-rekisteröinnistä tai ISO 14001 -sertifioinnista.
      
      100.   Alihankkijoiden velvollisuus noudattaa osassa A olevia arviointiperusteita (enintään 2 pistettä)
      Kaikkien kahdesta lisäpalvelusta (ateria- ja vapaa-ajan palvelu) huolehtivien alihankkijoiden on noudatettava vähintään tämän ympäristömerkin osassa A olevia arviointiperusteita, joita sovelletaan erityispalveluihin (1 piste kustakin leirintäalueella tarjottavasta palvelusta).
      
         Arviointi ja todentaminen: Hakijan on toimitettava alihankkijoiden kanssa tehtyjä sopimuksia koskevat asianmukaiset asiakirjat osassa A olevien arviointiperusteiden noudattamisen osalta.
      
      101.   Energian- ja vedenkulutuksen mittaaminen (2 pistettä)
      Leirintäalueelle on oltava asennettu ylimääräisiä energian- ja vedenkulutusmittareita, joiden avulla voidaan kerätä tietoja eri toimintojen tai laitteiden aiheuttamasta kulutuksesta (1 piste). Kullakin leirintäaluepaikalla on oltava omat energian- ja vedenkulutusmittarit.
      
         Arviointi ja todentaminen: Hakijan on annettava yksityiskohtainen selvitys siitä, kuinka leirintäalue täyttää tämän arviointiperusteen, ja toimitettava analyysi kerätyistä tiedoista (jos niitä on jo saatavilla).
      
      102.   Täydentävät ympäristötoimet (enintään 3 pistettä)
      Joko:
      
                  a)
               
               
                  Täydentävät ympäristötoimet (enintään 1,5 pistettä kustakin, yhteensä enintään 3 pistettä): Leirintäalueen johdon on toteutettava leirintäalueen ympäristönsuojelun tason parantamiseksi täydentäviä toimia, jotka eivät sisälly tässä jaksossa tai jaksossa A mainittuihin arviointiperusteisiin. Hakemuksen arvioinnista vastaava toimivaltainen elin antaa kustakin tällaisesta toimesta enintään 1,5 pistettä.
                  Arviointi ja todentaminen: Hakijan on annettava vakuutus tämän arviointiperusteen noudattamisesta ja toimitettava kattava kuvaus kustakin täydentävästä toimesta, jonka se haluaa tulevan otetuksi huomioon.
               
            Tai:
      
                  b)
               
               
                  Ympäristömerkin myöntäminen (3 pistettä): Leirintäalueelle on myönnetty jokin ISOn tyypin I mukainen kansallinen tai alueellinen ympäristömerkki.
                  Arviointi ja todentaminen: Hakijan on esitettävä asianmukaiset todisteet ympäristömerkin myöntämisestä.
               
            
         (1)  EYVL L 283, 27.10.2001, s. 33.
      
         (2)  EYVL L 167, 22.6.1992, s. 17.
      
         (3)  EYVL L 86, 3.4.2002, s. 26.
      
         (4)  EYVL L 71, 10.3.1998, s. 1.
      
         (5)  EYVL L 226, 6.9.2000, s. 3.
      
         (6)  EUVL L 170, 9.7.2003, s. 10.
      
         (7)  EYVL L 56, 4.3.1999, s. 46.
      
         (8)  EYVL L 338, 28.12.1996, s. 85.
      
         (9)  EYVL L 332, 15.12.2001, s. 1.
      
         (10)  EYVL L 136, 21.6.1995, s. 28.
      
         (11)  EYVL L 118, 7.5.1997, s. 1.
      
         (12)  EYVL L 136, 21.6.1995, s. 1.
      
         (13)  EYVL L 198, 22.7.1991, s. 1.